**10 Paràbola del ric i Llàtzer**

Lluc 16:19-31

    19 »Hi havia un home ric que portava vestits de porpra i de lli i celebrava cada dia festes esplèndides. 20 Un pobre que es deia Llàtzer s’estava ajagut vora el seu portal amb tot el cos nafrat, 21 desitjant de satisfer la fam amb les engrunes que queien de la taula del ric; fins i tot venien els gossos a llepar-li les nafres.  
    22 »El pobre va morir, i els àngels el portaren al si d’Abraham. \* El ric també morí i el van sepultar.  
    23 »Arribat al reialme de la mort, enmig de turments, alçà els ulls i veié de lluny Abraham, amb Llàtzer al seu costat. 24 Llavors va exclamar:  
»—Abraham, pare meu, \* tingues pietat de mi i envia Llàtzer que mulli amb aigua la punta del seu dit i em refresqui la llengua, perquè sofreixo terriblement enmig d’aquestes flames.  
    25 »Abraham li respongué:  
»—Fill, recorda’t que en vida et van tocar béns de tota mena, mentre que Llàtzer només va rebre mals. Ara, doncs, ell troba aquí consol i tu, en canvi, sofriments. 26 A més, entre nosaltres i vosaltres hi ha oberta una fossa tan immensa, que ningú, per més que vulgui, no pot travessar d’aquí on som cap a vosaltres, ni d’on sou vosaltres cap aquí.  
    27 »El ric va insistir:  
»—Llavors, pare, t’ho prego: envia’l a casa del meu pare, 28 on tinc encara cinc germans. Que Llàtzer els adverteixi, perquè no acabin també ells en aquest lloc de turments.  
    29 »Abraham li respongué:  
»—Ja tenen Moisès i els Profetes: \* que els escoltin.  
    30 »El ric insistí encara:  
»—No, pare meu Abraham, no els escoltaran. Però si un mort va a trobar-los, sí que es convertiran. \*  
    31 »Abraham li digué:  
»—Si no escolten Moisès i els Profetes, tampoc no els convencerà cap mort que ressusciti.

**Comentari**

Aquí veiem una paràbola en la qual es posa nom a un dels dos protagonistes, «Llàtzer» que ve d’»Eleazar», nom en hebreu que significa «ajudat per Déu». De l’altre protagonista no en sabem el nom, només que era ric. És curiós perquè en les paràboles no acostumen a haver-hi noms propis.

Del ric se’ns explica que participava diàriament de banquets, mentre que Llàtzer s’estava al portal de la casa a veure si arreplegava alguna engruna dels banquets. Penseu que en aquesta mena de festes fins i tot s’utilitzaven trossos de pa per netejar-se els dits. A tal nivell arribava la malversació. I Llàtzer, mentre esperava una engruna veia com els gossos li llepaven les nafres. Estava nafrat segurament per estar sempre en la mateixa posició. I hem de tenir en compte que els gossos en la cultura jueva són uns animals impurs.

El contrast és ben viu: el ric gaudia dels plaers de la vida mentre que Llàtzer passava fam i estava malalt.

De sobte tots dos moren. Mentre que el pobre va anar al si d’Abraham (és a dir, al cel, on són els justos) del ric se’ns diu que va morir i que fou sepultat. Aquesta paràbola ens diu què és el cel i què és l’infern. Mentre que al cel podem gaudir fins i tot de la companyia de profetes, a l’infern hi ha turment i sofriment. En l’evangeli de Marc i de Mateu se’ns expliquen també coses del cel i l’infern. És de ressaltar que des del lloc de flames i turment el ric veu on és Llàtzer. En aquesta paràbola Jesús ens vol commoure amb els contrastos. El ric, en tant que jueu, fill d’Abraham, creu que aquesta filiació li donarà una ascendència amb el Patriarca. Però la filiació no és per sang, sinó per seguir el manament d’»estimaràs els altres com a tu mateix», que el ric no va practicar. La gent com ell també creia que si t’anava bé en aquesta vida era perquè t’aniria bé en el més enllà. Però va descobrir que no era així.

Abraham remarca que aquell que pateix injustícies i és innocent heretarà el cel, i que qui visqui en una mena de son egolàtric com el ric només rebrà càstig i allunyament de Déu.

Aleshores el ric li diu a Abraham que, almenys, Llàtzer pugui advertir els seus germans del risc que corrien si no pensaven en el càstig a l’altra vida. Però el segon li diu que tenen Moisès i els Profetes. Moisès, que ens va deixar la Llei, i els Profetes, que van advertir Israel, ensenyaren a estimar Déu sobre totes les coses i els altres com a un mateix. Així, què hi podia afegir Llàtzer?

El que el ric demanava és un senyal, un miracle, quelcom que commogués els seus germans, però quin miracle millor que la Revelació de Déu?

En una aplicació d’aquesta paràbola als nostres dies, us formulo les següents preguntes:

* Pensem en els que tenen menys que nosaltres?
* Els podem ser útils d’alguna manera?
* Que penseu de l’explotació dels països del Nord global envers els del Sud global? No és una injustícia que mentre es malversen milers de milions en coses com els mundials de futbol (Qatar) hi hagi gent que ho hagi perdut tot gràcies a les desgràcies del canvi climàtic (Pakistan)?

A aquestes preguntes afegirem els vostres comentaris en el debat posterior. Que Déu us beneeixi!